Nariadenie Komisie (EHS) č. 1496/77
zo 4. júla 1977
o sprostredkovaní informácií medzi členskými štátmi a Komisiou v odvetví chovu priadky morušovej
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 845/72 z 24. apríla 1972 ustanovujúce zvláštne opatrenia na podporu chovu húseníc priadky morušovej [1], a najmä na jeho článok 4,
so zreteľom na nariadenie Rady (EHS) č. 867/77 z 26. apríla 1977 o poskytovaní dodatočnej podpory pre chov priadky morušovej v hospodárskom roku 1977/78 [2], a najmä na jeho článok 5,
keďže na zabezpečenie správneho fungovania systému podpory uvedeného v nariadeniach (EHS) č. 845/72 a (EHS) č. 867/77 by producentské členské štáty mali Komisii pravidelne sprostredkovať určité informácie o stave produkcie a vyplácaní podpory;
keďže opatrenia stanovené v tomto nariadení sú v súlade so stanoviskom Riadiaceho výboru pre ľan a konope,
PRIJALA TOTO NARIADENIE:
Článok 1
Producentský členský štát sprostredkuje Komisii informácie v súvislosti s podporou stanovenou v odseku 2 bod 1 nariadenia (EHS) č. 845/72 a s dodatočnou podporou stanovenou v článku 1 nariadenia (EHS) č. 867/77:
1. počas druhého mesiaca, ktorý nasleduje po konečnom termíne pre odovzdanie žiadosti o podporu:
a) počet žiadostí podaných v bežnom hospodárskom roku;
b) počet boxov s vajíčkami, na ktoré sa vzťahujú žiadosti uvedené v bode a);
c) množstvo zámotkov vyprodukovaných z týchto vajíčok;
2. počas mesiaca nasledujúcom po mesiaci, v ktorom sa ukončí vyplácanie podpory poskytnutej pre príslušný hospodársky rok, počet boxov s vajíčkami, pre ktoré:
a) bolo uznané právo na podporu;
b) nebolo uznané právo na podporu;
c) v prípade potreby, právo na podporu ešte nebolo uznané.
Článok 2
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 4. júla 1977